Materiaalsed ahelad  "USA kui riik loodi ärilistel kaalutlustel," armastab Justin vahel inimesi vaidlema ärgitada. "Siinne eliit ei tahtnud enam maksta makse Inglismaale! Jah, iseseisvusdeklaratsioon on ilusate aadetega, aga põhiliseks võitlusajendiks sai maksutüli."  Mina tegelikult ei nõustu sellega, et Ameerika alustalad algusest peale vaid rahal põhinevad. Kunagi kolisid siia puritaanid ja  misjonärid, et siin luua uut ja paremat kristlikku maailma - võib vaielda nende väärtuste üle, aga kindlasti ei keerelnud need ainult raha ümber.  Nii või teisiti, aga praegune Ameerika on väga rmateriaalsetele väärtustele orienteeritud. Mul võttis umbes poolteist aastat siin elamist, enne kui hakkasin sügavamalt tunnetama neid hoovuseid: miks inimesed kodudes õhtusöögi laua taga rahast nii palju räägivad? Tasapisi hakkasin ka mina oma mehega sel teemal õhtuid veetma. Ja vastus on väga lihtne. Sa lihtsalt ei  saa siin ilma rahata hakkama. Ameerika unelma majandus on turumajandus, kus kõige eest tuleb maksta. Lasteaiamaks on näiteks kümneid kordi kõrgem kui Eestis. Tervisekindlustus samuti, ja isegi kui sul on kindlustus, tuleb sul ikkagi iga kord ka arstile maksta. Et sõita ühest linnast teise, tuleb sul sildade ja teede peal tolli maksta. Isegi ajaloolise katedraali külastamise eest tuleb rahakott välja otsida.  Ja kogu keskklassi tähelepanu fookus on loomulikult eluasemel. Sellest, mismoodi ameeriklased  armastavad maju, on kirjutatud põnevaid raamatuid, stiilis "Seksuaalenergia sublimeerimine kinnisvara otsingutesse". Igal korralikul perel on oma maja, kus on toad ja külalistetoad, eesaed ja tagaaed, garaazhid, olenevalt naabruskonnast ka bassein ja basseinimaja…